SPOROČILO ZA JAVNOST

ZA TAKOJŠNJO OBJAVO

**Drama SNG Maribor na gostovanju v Srbiji**

**Gostovanje *Farme Orwell* v Novem Sadu in Beogradu**

**MARIBOR, 6. DECEMBER – Drama Slovenskega narodnega gledališča Maribor se je s satirično grotesko Tatjane Doma in Luke Marcena po motivih besedil Georgea Orwella *Farma Orwell* v režiji Luke Marcena odpravila na gostovanje v Srbijo, kjer bo predstavo danes, 6. decembra 2022, odigrala v Srpskem narodnem pozorištu Novi Sad, dva dni kasneje, v četrtek, 8. decembra 2022, pa v Narodnem pozorištu Beograd. Igrajo Vladimir Vlaškalić, Eva Kraš, Vojko Belšak, Mateja Pucko, Maša Žilavec in Liza Marijina.**

V *Farmi Orwell*, ki se naslanja na zgodbo Orwellove *Živalske farme*, ideje romana *1984* in njegove štiri eseje, ki so v slovenskem prevodu izšli pod naslovom *Fašizem in demokracija*, ter eseje, objavljene pod naslovom *Svoboda ali suženjstvo? V kitovem trebuhu in drugi eseji*, gledamo svet skozi oči prašičje elite. Prašiči imajo oblast nad vsemi živalmi, jo zlorabljajo, za obstoj na oblasti pa se poslužujejo manipulacij, diskreditiranja, lažnih novic, nadzora in revidiranja zgodovine z jasnim ciljem, utrditi oblast do te mere, da je nihče več ne more ogroziti.

Režiser Luka Marcen je uprizoritev žanrsko postavil v formo kabareja, varieteja, cirkusa – je torej serija žanrsko raznolikih prizorov, vinjet, plakatov, spomenikov velike zgodovine Živalske farme. A ti prizori v neizprosni želji po slikanju veličine bolj slikajo anomalije vzpostavljene družbe, manipulacijo, ki družbo sploh drži pokonci, in izvotljenost prašičje morale.

Dramaturginja je Tatjana Doma, scenografinja Sara Slivnik, kostumografinja Ana Janc, avtor glasbe Mitja Vrhovnik Smrekar, koreografinja Lara Ekar Grlj, oblikovalec svetlobe Andrej Hajdinjak, lektorica Metka Damjan.

Po gostovanju v Srbiji se *Farma Orwell* konec decembra vrača na Mali oder, ogledati si jo bo mogoče tudi na silvestrovo.

###

Fotografije za medije so na voljo v medijskem središču

<https://www.sng-mb.si/2022/03/09/farma-orwell/>

dodatne informacije

Alan Kavčič

odnosi z javnostmi

041/697-121